BIZ คาดปีนี้รายได้โต 50-60% ตุน backlog กว่า 566 ลบ. รับรู้ปีนี้ 60%
BIZ คาดปีนี้รายได้โต 50-60% ตุน backlog กว่า 566 ลบ. ทยอยรับรู้ปีนี้ 60% เตรียมประมูลงานใหม่กว่า 300 ลบ.
8 ส.ค. 2559

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า บริษัทตั้งเป้าหมายรายได้ในปี 59 เติบโตไม่ต่ำกว่า 50-60% จากปีก่อนที่มีรายได้รวม 311 ล้านบาท โดยมูลค่างานในมือ (Backlog) ณ สิ้นเดือนมิ.ย.59 อยู่ที่ 566.45 ล้านบาท แบ่งเป็น
1. โครงการเครื่องฉายรังสีอัตราปริมาณรังสีสูงแบบพิเศษ โรงพยาบาลมะเร็งลพบุรี มูลค่า  154 ล้านบาท
2. โครงการเครื่องเร่งอนุภาค โรงพยาบาลมะเร็งชลบุรี มูลค่า 116.50 ล้านบาท
3. โครงการเครื่องฉายรังสี เครื่องจำลองการฉายรังสีและเครื่องวางแผนการรักษา โรงพยาบาลสวรรค์ประชารักษ์ มูลค่า 77.50 ล้านบาท
4. โครงการเครื่องเร่งอนุภาค คณะแพทยศาสตร์ศิริราชพยาบาลมหาวิทยาลัยมหิดล มูลค่า 218.45 ล้านบาท ซึ่งคาดว่าโครงการดังกล่าวจะสามารถรับรู้รายได้ปีนี้ ราว 60% ส่วนที่เหลือจะทยอยรับรู้ในปีหน้า
“แผนการดำเนินงานในช่วงครึ่งหลังของปีนี้ บริษัทฯยังคงเดินหน้าขยายฐานลูกค้าทั้งกลุ่มโรงพยาบาลรัฐและโรงพยาบาลเอกชนอย่างต่อเนื่อง เพราะตลาดเครื่องฉายรังสียังมีความต้องการอีกมาก ตามจำนวนผู้ป่วยโรคมะเร็งที่เพิ่มมากขึ้นในทุก ๆ ปี”นายสมพงษ์ กล่าว
ด้านนายวรวิทย์ สีลภูสิทธิ์ รองประธานเจ้าหน้าที่บริหารด้านการเงินและทรัพยากรมนุษย์ ของ BIZ กล่าวว่า บริษัทฯอยู่ระหว่างประมูลงานใหม่อีกมูลค่ากว่า 300  ล้านบาท ซึ่งเป็นโครงการทั้งในโรงพยาบาลรัฐและโรงพยาบาลเอกชน คาดว่าจะทราบผลประมูลในช่วงไตรมาส 3 หรือ ไตรมาส 4 นี้  โดยหากบริษัทได้รับงานเพิ่มขึ้นก็จะทำให้มูลค่างานในมือของบริษัทฯเพิ่มขึ้น จะช่วยผลักดันผลประกอบการเติบโตอย่างแข็งแกร่ง